Keçim əsas məsələyə. Təqdim edilmiş Risk Xidmət Sazişi və müqavilə bir bloka aiddir. Ümid yatağının və Babək perspektiv strukturunun daxil olduğu blokdan söhbət gedir. Ümid geoloji strukturu 1953-cü ildə kəşfiyyat işləri çərçivəsində aşkar olunmuşdu. Dövlət Neft Şirkəti 2008-ci ildə belə qərara gəlmişdi ki, bu strukturda kəşfiyyat işlərinin aparılmasını öz gücü ilə davam etdirsin. Nəticə olaraq 2010–2011-ci illərdə iki kəşfiyyat quyusu qazılmışdı. İlkin hesablamalara görə müəyyən edilmişdi ki, Ümid yatağında 200 milyard kubmetr təbii qaz, 40 milyon ton konsentrat ehtiyatı var. Ümid yatağı üzrə hasilat 2012-ci ildən etibarən həyata keçirilir və 2017-ci il 1 mart tarixinə bu yataqdan iki yüz on min ton kondensat, 1 milyard 314 milyon kubmetr təbii qaz hasil olunmuşdur. Babək perspektiv strukturu isə 1954-cü ildə aşkar edilmişdi. Seysmik kəşfiyyat işləri və sonradan aparılan işlər nəticəsində ehtimal olunur ki, Babək perspektiv strukturunda Ümid qaz kondensat yatağı ilə hidrodinamik əlaqədə ola bilən yataq da aşkar ediləcəkdir. Məlumdur ki, Azərbaycanda yerli bazarın neft və təbii qazın emalından alınan məhsullara olan tələbatının ödənilməsi Dövlət Neft Şirkəti tərəfindən həyata keçirilir.